Dyrøya
        
         (øy i Dyrøy)
Store norske leksikon,Geografi,Norges geografi,Troms og Finnmark,Dyrøy
Dyrøya er en øy i Dyrøy kommune i Troms og Finnmark, øst for Tranøyfjorden med skipsleia mellom Harstad og Tromsø. Dyrøya strekker seg rundt 15 kilometer fra sørvest mot nordøst og er på østsiden skilt fra fastlandet ved det 2–6 kilometer brede Dyrøysundet.
Fjellene på øya når høyest i vest med Bergsheia, som ligger 563 meter over havet. Fjellene faller brattere mot vest enn mot øst. Lengst sørvest på øya har Dyrøygommen (491 meter over havet) et nesten loddrett stup ned i havet. Jordsmonnet er relativt fruktbart, og i øyas østskråninger vokser til dels frodig bjørkeskog. Det meste av bosetningen finnes langs østsiden. Dyrøy kirke, en langkirke i tre fra 1880, ligger sentralt på østsiden av øya.Dyrøya har fra 1994 broforbindelse fra Ørnneset i nordøst til Finnlandsneset på fastlandet (fylkesvei 212). Les mer i Store norske leksikon Dyrøy Troms og Finnmark